AAV ขยายเวลาหยุดบินถึง 31 ส.ค.64 สกัดเชื้อ “โควิด-19”
AAV ขยายเวลาหยุดบินในประเทศชั่วคราวถึง 31 ส.ค.64 หวังสกัดการแพร่ระบาดของเชื้อ “โควิด-19” ที่ยังทวีความรุนแรงต่อเนื่อง
สายการบิน "ไทยแอร์เอเชีย" ขยายเวลาหยุดบินในประเทศชั่วคราวถึง 31 ส.ค.64 หวังสกัดการแพร่ระบาดของเชื้อ “โควิด-19” ที่ยังทวีความรุนแรงต่อเนื่อง
3 ส.ค. 2564

นายสันติสุข คล่องใช้ยา ประธานเจ้าหน้าที่บริหาร บริษัท เอเชีย เอวิเอชั่น จำกัด (มหาชน) หรือ AAV เปิดเผยว่า เนื่องจากสถานการณ์การแพร่ระบาดของโรค COVID-19 ที่ยังคงรุนแรงขึ้น และตามประกาศของสำนักงานการบินพลเรือนแห่งประเทศไทย (กพท.) กำหนดให้ผู้ดำเนินการเดินอากาศยานในเส้นทางการบิน ภายในประเทศ ห้ามปฏิบัติการบินรับส่งผู้โดยสารเข้าหรือออกพื้นที่ที่กำหนดเป็นพื้นที่ควบคุมสูงสุดและเข้มงวด (พื้นที่สี แดงเข้ม) ในระหว่างสถานการณ์ที่มีการแพร่ระบาดสูงของโรค COVID-19 ตั้งแต่วันที่ 21 กรกฎาคม 2564 เป็นต้นไป จนกว่าสถานการณ์จะสิ้นสุดหรือมีประกาศอื่น
ประกอบกับมาตรการจำกัดการเดินทางของภาครัฐที่ยังประกาศใช้ต่อเนื่องนั้น บริษัทจึงประกาศขยายระยะเวลาหยุดให้บริการทุกเส้นทางการบินภายในประเทศชั่วคราวจากเดิม 12 กรกฎาคม – 8 สิงหาคม 2564 ขยายออกไปถึง 31 สิงหาคม 2564 หรือจนกว่าจะมีประกาศเปลี่ยนแปลงจากภาครัฐและหน่วยงานกำกับดูแลที่เกี่ยวข้อง บริษัทฯและบริษัทย่อยยังคงติดตามสถานการณ์ต่างๆ อย่างใกล้ชิด และเตรียมความพร้อมในการกลับมาให้บริการอีกครั้งโดยเร็วที่สุดเมื่อสถานการณ์หรือกฎระเบียบต่างๆ คลี่คลายลง